張楊 (東漢)

張楊，字稚叔，并州雲中人，東漢末年嘅軍閥豪強。佢幫助過逃出長安嘅獻帝，被獻帝拜為大司馬。張楊所控制嘅河內郡兵精糧足，袁紹同埋曹操都好想要攞到手。後尾佢因為諗住幫呂布對抗曹操而出兵東市，但被部下楊醜殺咗。

生平

早年
張楊早年因為武勇而喺并州做武猛從事。漢靈帝諗住組建西園軍，并州刺史丁原派張楊加入西園軍上軍校尉蹇碩嘅軍隊，蹇碩封咗張楊做假司馬。蹇碩被殺之後，張楊投靠權臣何進。何進派張楊留喺上黨討伐山賊。

董卓討伐戰

董卓入京之後，張楊喺壼關嗰度攻打上黨太守，但喺無功而返，張楊喺上黨一帶劫掠，並且招咗幾千個士兵。董卓討伐戰嗰陣時，張楊諗住依附袁紹，於是佢哋喺河內郡會合。匈奴單于於夫羅諗住反叛東漢朝廷，袁紹同張楊唔肯跟佢，於夫羅於是脅持咗張楊。於夫羅一開始畀袁紹嘅部將麴義做低，但佢之後又做低咗度遼將軍耿祉，並且將張楊放咗。

控制河內
於夫羅放走張楊之後，張楊畀董卓封為建義將軍、河內太守。興平二年，董承同漢獻帝為咗逃避李傕嘅追擊而走去大陽，張楊向獻帝進貢糧食，被封為安國將軍、晉陽侯，假節開府。張楊希望帶漢獻帝返洛陽，但畀其他人拒絕咗，張楊只好返去野王。建安元年，張楊同董承提出帶漢獻帝返洛陽，但喺畀楊奉同李樂拒絕咗。董承之後投奔張楊，張楊命令董承重建洛陽宮。楊奉等人後尾帶漢獻帝返洛陽，佢哋喺秋天返到洛陽，張楊攞出糧食嚟迎接佢哋。張楊認為自己重建宮室有功，於是將南宮殿改名做楊安殿。後尾張楊冇留喺洛陽嗰度爭取權力，而喺返咗野王。冇耐就被拜為大司馬。

義助呂布
初平四年，呂布離開袁紹投靠張楊。後尾李傕收買咗張楊嘅手下，呂布叫張楊用自己嚟換取封賞。張楊表面上應承李傕，但佢並冇做任何實際行動，李傕只好封呂布做潁川太守。之後呂布離開張楊去投奔陳留太守張邈。建安三年，曹操攻打呂布嗰時，張楊出兵東市，諗住幫呂布牽引曹操，但被佢部下楊醜殺咗。

引用

東漢人
楊